Rowers buit Bloem-winkel, ondanks leë kluisArgieffoto. Die polisie het ŉ volskaalse soektog van stapel gestuur na vier verdagtes wat Woensdag ŉ gewilde klerekettingwinkel in Bloemfontein se middestad beroof het. Volgens kapt. Chaka Marope, polisiewoordvoerder, het die verdagtes omstreeks 08:30 op die winkel in Charlotte Maxekestraat toegeslaan, kort nadat dit vir besigheid oopgemaak het. “Die vier se gesigte was met klapmusse bedek. Hulle het ingestap en die bestuurder en personeel met gewere aangehou,” het Marope gesê. Die bestuurder is gedwing om die kluis oop te maak. “Daar was egter nie geld in die kluis nie. Hulle het daarna ŉ kasregister oopgedwing en gevlug met ŉ onbekende hoeveelheid kontant wat daarin was.” Geen skote is tydens die voorval afgevuur nie. Die personeel is ongedeerd maar getraumatiseerd. Die polisie ondersoek ŉ saak van sakeroof.